Deon Meyer ondersteun Maties-besluit | Netwerk24
Deur Rozanne Els 13 November 2015 13:36
Deon Meyer Foto: Mlungisi Louw
Die Afrikaanse digter Breyten Breytenbach het 'n ander siening.
Vrydag 13 November 2015 sal onthou word as die dag waarop die "onverantwoordelikheid, gemaksugtigheid, domheid en ruggraatloosheid" van die Universiteit Stellenbosch se bestuur ontbloot is vir almal om te sien.
"Dis 'n skande wat onthou sal word," skryf Breytenbach in 'n brief aan die lede van die skrywersorganisasie PEN Afrikaans.
Die brief volg kort ná die Maties-bestuurspan se voorstel om Engels as omgangstaal te gebruik.
Breytenbach het die universiteit se bestuurspan gelooi en gesê dit is beledigend om te wil voorgee dat die voorstel gegee is met enige sin of begrip van wat 'n "universiteit behoort te wees en die waardes wat dit veronderstel is om te inkarneer."
Die belediging strek ook tot die belange van die studente.
"Dit is aanstootlik dat 'demokrasie' soos 'n vrot vis voorgehou word om die stank van die karkas wat hierdie hele proses is te probeer verdoesel".
Breytenbach was nie die enigste in kunskringe wat nie ten gunste van die universiteit se voorstel is nie.
Vir die digter Jasper van Zyl is dit hartseer dat studente op universiteit aangemoedig word om enigiets te wees wat hulle wil, solank hulle net nie Afrikaans is nie.
Die sanger Chris Chameleon, wat ook heelwat reaksie met sy kommentaar op Twitter ontlok het, sê hy hoop nie die voorstel slaag nie.
"Dit is 'n kwessie van diversiteit en dit is vreemd dat in 'n poging om diversiteit (by Maties) te skep, bewys dit dat die taalrigting nie juis iets is wat diversiteit rugsteun nie.
"Dit (Engels as voertaal) is te maklik. Dit is die lui opsie. Wat van worstel met die probleem totdat jy 'n beter oplossing kry?"
Volgens Danie Marais, digter en bestuurder van PEN Afrikaans, sal die bekragtiging van die taalbeleidswysiging deur die US-raad 'n nekslag wees – nie net vir Afrikaans op tersiêre vlak nie, maar vir enige werklike meertaligheid, asook die onderwys in Suid-Afrika.
"Kan onderrig vir die meerderheid van ons land se mense in 'n tweede en derde taal die sleutel tot uitnemendheid, vooruitgang en helder denke wees? Ek glo nie."
Die aktrise en sangeres Elzabé Zietsman sê ook dat dit 'n onbillike argument is om vir Afrikaans se voortbestaan as gevolg van die besluit te vrees.
"Die vrees dat Afrikaans gaan uitsterf, is 'n oordrywing.
"Solank daar mense is wat Afrikaans praat, maak dit nie saak of jy dan in Engels onderrig word nie. Ek het Afrikaans met 'n absolute passie lief, maar 'n mens kan nie vasklou aan die verlede nie.